Irodalom 8.

FI-501020801/1

Tanmenetjavaslat

(Rugalmas)



# Bevezetés

Útmutatónk az Eszterházy Károly Egyetem Oktatáskutató és Fejlesztő Intézet Irodalom 8. című tankönyvéhez készült, az A jelű kerettantervvel összhangban. Kérjük, hogy alkalmazása során vegye figyelembe a következőket:

A pedagógus elsődleges feladata, hogy „*oktatómunkáját éves és tanórai szinten, tanulócsoporthoz igazítva, szakszerűen megtervezve végezze, irányítsa a tanulók tevékenységét*.” (Nkt. 62. § (1)) Tehát a tervezés során az elsőrendű kötelesség a tartalmi szabályozók mellett a tanulócsoport szükségleteihez való alkalmazkodás. Ennek következtében az ajánlott tanmenet alkalmazásánál a pedagógus nem elégedhet meg annak pontos követésével, hanem adaptálnia kell. Ezért tesszük közre ajánlásunkat *szerkeszthető dokumentumként*, s javasoljuk, hogy amikor tanévi munkájának tervezésénél használja, készítsen belőle saját új dokumentumot, amely már tükrözi az Ön szakmai-pedagógiai szempontok szerint meghozott döntéseit. Tanmenetünk az év teljes óraszámát lefedi, hogy ezzel is megkönnyítsük a tervezést, azonban Önnek figyelembe kell vennie, ha pl. tanulmányi kirándulás, erdei iskola, témahét, iskolanapok vagy más rendezvények miatt az irodalomórák hagyományos formában nem tarthatók meg.

Mindenekelőtt javasoljuk, hogy készítsen *helyzetképet* arról, hogy a tanulócsoport eljutott-e a korábbi tanulmányainak eredményeiként feltételezett tudás- és képességszintre. Amennyiben elmaradást tapasztal, akkor be kell építenie éves tervébe a felzárkózást arra a szintre, amelyet tanmenetünk kiinduló állapotnak tekint, és a tanmenetet adott esetben tömörítve/rövidítve kell alkalmaznia. (Ennek függvényében az évfolyam végére kitűzött célok redukálása is indokolt lehet.) Ha a csoport tudás- és képességszintje megengedi, akkor a tanmenet alkalmazásánál a kiegészítő tananyagként feltüntetett részekkel is többet foglalkozhatnak, vagy elidőzhetnek azon szövegeknél, témáknál, tevékenységeknél, amelyek a gyerekeknek jobban tetszenek, s amelyek ily módon a motivációjukat is fokozzák.

A tervezésnél tekintettel kell lenni a csoporton belüli *egyéni differenciálás* szakmai követelményére is, amit természetesen az ajánlott tanmenet összeállításánál nem lehetett megtenni. A differenciálás elve egyaránt érvényesülhet az elsajátítás folyamatában, az ellenőrzés és értékelés tartalmában, illetve formájában, valamint az egyéni bánásmód alkalmazásában. A differenciálás szorosan összekapcsolódhat a kooperatív módszerek alkalmazásával.

Éves tervezetében a tanmenetet Ön aszerint is módosíthatja, hogy iskolájában, illetve a tanulócsoportban milyen *tanulást támogató eszközöket* vehet igénybe. Így például az IKT-eszközök rendelkezésre állása vagy hiánya is befolyásolhatja terveit, valamint az iskola specialitásai, társadalmi környezete, a szülők bevonásának lehetősége, a környezetében található (vagy a tanulmányi kirándulás során felkeresett) helyek, mint például könyvtár, művelődési ház, irodalmi emlékhelyek stb. Nyilvánvaló, hogy a tanulás leghatékonyabb formái azok, amelyek közvetlenül a valós életből erednek, azzal hozzák közvetlen kapcsolatba a tanultakat.

**A tanmenet legfőbb sajátossága az, hogy a kerettanterv szerint kötelező és ajánlott, kiegészítő, választható tananyagok megkülönböztetésével rugalmasságot biztosít a pedagógusnak a saját tanmenete kialakításához.**

Az ajánló tanmenet kapcsolódása az Irodalom 8. tankönyvhöz

A tankönyv hat fejezetből áll, továbbá fejezetenként összefoglalást, függelékként pedig életrajzi vázlatokat, fogalomtárat és „ráadásként” további irodalmi szemelvényeket tartalmaz. A *Regények* című fejezetet tanmenetünkben kettéválasztottuk *(Regények a 20. századi magyar irodalomból, Ifjúsági vagy szórakoztató regények)*, és első részét a *Magyar irodalom a 20. század második felében és napjainkban* című fejezet elé illesztettük be. Ennek célja az volt, hogy legyen elegendő idő a hosszabb művek elolvasására, az ilyen feladatok ne kövessék egymást közvetlenül. A leckék feldolgozása általában egy-egy tanórában valósulhat meg. Kiegészítő anyagként jelöltük azokat a leckéket, amelyek kihagyása vagy más témával való kiváltása nem okoz érdemi eltérést a kerettantervtől.

A leckék a szemelvények függvényében különböző hosszúságúak, de struktúrájuk (kevés kivételtől eltekintve) állandó:

*Idézd fel!*

*Szépirodalmi szemelvény*

*Kérdések, feladatok*

*Az irodalmi szöveghez kapcsolódó új ismeretek (E rész címe egy kiemelten fontos fogalom)*

*Irodalmi barangolások (Nem minden leckében szerepel.)*

*Szövegértés (az Irodalmi barangolások szövegéhez kapcsolódóan)*

*Képek és irodalom*

*Kutass a világhálón!*

A leckék élén álló *Idézd fel!* című kérdéscsoport előzetes szempontokat kínál a figyelmes olvasáshoz, segít felidézni a tanult ismereteket, és személyes élmények megosztására ösztönzi a gyerekeket. A tanár természetesen választhat az itt található kérdések közül, vagy más kérdéseket is megfogalmazhat. Fontos, hogy az új anyag megismerése előtt történjék meg a gyerekek előzetes ismereteinek, vélekedéseinek felelevenítése, hogy az új és a korábbi tudáselemek szervesen összekapcsolódjanak, és létrejöjjön egy egységes új belső tudásvilág.

Az irodalmi szemelvények elhangzása a legfontosabb pontja minden tanórának. (Tervezzünk ilyet azokra az órákra is, amelyeken nem konkrét művek, hanem a szerzők élete vagy a művek keletkezése áll a tartalmi fókuszban.) Fontosnak tartjuk, hogy a művek élményt jelentsenek diákok számára. Az alkotók és műveik megismerésére viszonylag kevés idő áll rendelkezésre. Ezért érdemes kedvcsináló jelleggel foglalkozni velük, és az ismeretanyagra kisebb hangsúlyt helyezni a számonkérés során. A szemelvények utáni kérdések, feladatok az olvasott mű megértését segítik, majd az azt követő rész tartalmazza a legfontosabb új ismeretelemet. Az ebben a részben szereplő fogalmaknak nem mindegyikét kell megtanulandónak tekinteni, ezek definitív ismerete nem várható el, inkább csak a művekről való beszéd kontextusában indokolt őket használni. Kulcsfogalmaknak a következők tekinthetők: **anekdota, beszédhelyzet, egyperces novella, elbeszélői nézőpont, fejlődésregény, hangnem, időrend, kisepika, novella, példázat/parabola, történelmi regény, alakzat, allegória, alliteráció; dal, disztichon, ekloga, elégia, ellentét, epigramma, fokozás, hasonlat, hexameter, himnusz, időmértékes verselés, versláb (ötféle), ismétlés, kötött időmértékes verssor, megszemélyesítés, metafora, óda, összetett költői kép, párhuzam, pentameter, rím, rímelhelyezkedés, szimbólum, szinesztézia, szókép, impresszionizmus, szecesszió, szimbolizmus, bűnügyi történet, kalandregény, tudományos-fantasztikus irodalom, alapszituáció, bonyodalom, cselekmény, dialógus, dráma, epizód, expozíció, fordulat, hős, jellem, komédia, komikum, konfliktus, lezárás, narráció, tragédia, beállítás, burleszk, dokumentum, fikció, interaktív kommunikáció, kritika, melodráma, publicisztika, reprezentáció, riport, sci-fi, sztereotípia, thriller; tudósítás, western.**

Az *Irodalmi barangolások* című rész nem mindig szépirodalmi mű, hanem a lecke témájához kapcsolódó olyan elgondolkodtató szöveg is lehet, amelyben nehezebb gondolatmeneteket is megismerhetnek a tanulók. Ezek megértése olykor némileg meghaladja ugyan a nyolcadikos diákok képességeit, és kihívást jelenthetnek számukra, de a szöveg feldolgozását itt is kérdések és feladatok segítik. A lecke végén található *Képek és irodalom* című rész a képzőművészet világába kalauzol.

Az irodalmi szövegválasztás fontos szempontja volt, hogy a klasszikus értékek mellett modern szerzőkkel, a mai tizenéveseket érdeklő versekkel, regényrészletekkel is megismertessék a tanulókat. A műveknek ez a csoportja azonban nem tekinthető valamiféle kortárs kánonnak, s az itt szereplő művek mellett vagy helyett a tanárok bátran válogathatnak saját kedvenceik közül. A tankönyv végén található életrajzi vázlatok és fogalomtár nem az ellenőrzés és értékelés megalapozását szolgálja, azt ugyanis az iskola helyi tanterve alapján kell a szaktanárnak megállapítania, de a biztos és alapos tudáshoz hatékonyan járulhat hozzá ezek rendszeres használata.

Tankönyvünkhöz írásbeli és szóbeli feladatok gazdag tárházát kínáló munkafüzet is kapcsolódik. A feladatok sokszínűsége lehetővé teszi, hogy a gyengébb és a jobb képességű diákok egyaránt élvezzék az irodalomórákat, s hogy találjon a pedagógus az adott osztály, csoport képességeihez igazodó feladatokat. A munkafüzet feladatai segítenek eligazodni a 13-14 éveseknek a hétköznapok világában, érdeklődésüket felkeltik a tananyaghoz kapcsolható egészen más témakörök, gondolatok iránt is.

Fontosnak tartjuk mind a tanórák, mind a nagyobb témák, illetve a tanévi munka egészére nézve is a tudásépítés és a tudatos képességfejlesztés modelljének alkalmazását. Eszerint minden új ismeret vagy tevékenységforma korábbi tudásba, illetve képességrendszerbe épül be. Ezért mindig szükséges az előzetes tudás felelevenítése, valamint minden új lecke/téma/tanulási folyamat végén a tudás és képességfejlődésre való személyes reflektálás, önmagunk épülésének tudatosítása.

|  |  |  |  |  |
| --- | --- | --- | --- | --- |
| **Témák** | **Új tananyag feldolgozása** | **Képességfejlesztés, összefoglalás,****gyakorlás, ellenőrzés** | **Teljes** **óraszám****72 óra** | **Kerettantervi** **órakeret****65 óra** |
| Bevezetés | **0** | **3** | **3** |  |
| Magyar irodalom a 20. század első felében | **7** | **3** | **10** |  |
| Regények (Regények a 20. századi magyar irodalomból) | **12** | **2** | **14** |  |
| Magyar irodalom a 20. század második felében és napjainkban | **5** | **5** | **10** |  |
| Regények (Ifjúsági vagy szórakoztató regények) | **0** | **8** | **8** |  |
| Kisepikai alkotások | **2** | **7** | **9** |  |
| Drámai műfajok | **5** | **2** | **7** |  |
| Mozgóképkultúra és médiaismeret | **7** | **1** | **8** |  |
| Év végi összefoglalás | **0** | **3** | **3** |  |

| Témák órákra bontása | Az óra témája (tankönyvi lecke) vagy funkciója | Célok, feladatok | Fejlesztési terület | Ismeretanyag |
| --- | --- | --- | --- | --- |
| BEVEZETÉS |
| **1.** | Ismerkedés a tananyaggal és a taneszközökkel | Az óra célja, hogy a tanulók megismerjék a tanév tananyagát és a követelményeket. Megismerkedjenek a taneszközökkel, az olvasmányokkal. Megbeszélik az osztályzás, értékelés szabályait. | Tanulási képességek fejlesztése.Szövegértési készségek fejlesztése.Szociális készségek fejlesztése. |  |
| **2.** | Év eleji ismétlés Felmérés: olvasás, az írott szöveg megértése | Az előző tanévben tanult fogalmak, szerzők, olvasmányélmények felelevenítése.Annak felmérése, hogy a tanulók mennyire képesek megérteni egy általuk olvasott idegen szöveg tartalmát. | Néma olvasás, az írott szöveg megértése. Szövegértési készségek, képességek fejlesztése. |  |
| **3.** | Felmérés: szövegalkotás | Annak felmérése, hogy a tanulók hogyan tudnak rövidebb szövegeket megalkotni különböző szövegtípusokban és műfajokban.A később tárgyalandó regény elolvasásának előkészítése. (Az olvasási nehézségek mint kihívás tudatosítása; stratégiák, módszerek átadása; olvasókörök megszervezése. Ezt részletesen tárgyalja a tankönyv a 101‒102. oldalon Szabó Magda regényénél.) A tanév folyamán szánhatunk tanórákat is arra, hogy a nehézséggel küzdők előbbre jussanak a regényben.  | Írás, szövegalkotás. Nyelvi tudatosság fejlesztése, nyelvhelyességi és helyesírási készségek fejlesztése.Olvasási stratégiák. |  |
| MAGYAR IRODALOM A 20. SZÁZAD ELSŐ FELÉBEN |
| **4.** | A *Nyugat* létrejötte és jelentősége | Ismerkedés a 19. század végi és 20. század eleji stílusirányzatokkal.A *Nyuga*tot életre hívó hazai irodalmi és művészeti előzmények áttekintése, a *Nyugat* jelentőségének megértése.Mf.: 6‒7/1–4.Az alkotók és költészetük megismerésére viszonylag kevés idő áll rendelkezésre, ezért érdemes kedvcsináló jelleggel foglalkozni velük, és az ismeretanyagra kisebb hangsúlyt helyezni.  | Az irodalom és a művészeti korstílusok kapcsolatának megértése, kapcsolódás művészeti tanulmányokhoz.Digitális kompetenciák fejlesztése. | Klasszikus modernség, szimbolizmus, naturalizmus, szecesszió, impresszionizmus. A *Nyugat*, a nyugatos nemzedék.A megismert új fogalmak definitív ismerete nem várható el, azokat csak a művekről való beszéd kontextusában indokolt használni. |
| **5.** | „Keresek egy csodát, egy titkot” – Ady Endre költészete„S egy kacagó szél suhan el” – A reménytelenség szimbólumai, magyarságversek | Ismerkedés Ady Endrével, költői életút, stílusjellemzők, versek.A magyar ugar képei, a reménytelenség szimbólumai Ady költészetében.Mf.: 8/1., 9‒10/1‒4. | Ady zseni tudatának, látomásosságának megragadása. Ady jellegzetes költői kifejezőeszközeinek azonosítása.A magyar ugar képeinek, a reménytelenség szimbólumainak feltárása.Digitális kompetenciák fejlesztése. | Költőszerep – zseni, látomásosság, szimbolizmus, magyarságvers. |
| **6.** | Ady szerelmi költészete „Új rablói vannak a nyárnak” – Ady Endre: *Héja-nász az avaron, Őrizem a szemed* | Ady szerelmeinek, szerelmi költészetének rövid megismerése.Ismerkedés a szövegekkel a munkafüzet feladatainak felhasználásával.Mf.: 11‒12/1‒4. | Szövegértési és értelmezési készségek, képességek fejlesztése. Költői eszközök megismerése, megértése.Stíluselemzési képességek fejlesztése. Összehasonlító elemzés. Digitális kompetenciák fejlesztése. | Szerelmi költészet, fokozás, ismétlés, ellentét.  |
| **7.** | „Ezüstösek a tiszai hajók” – Juhász Gyula: *Tiszai csönd*„Igézve álltam, soká, csöndesen” – Tóth Árpád: *Esti sugárkoszorú* | Ismerkedés a 20. századi magyar irodalmi impresszionizmus és szecesszió jellegzetességeivel.Mf.: 15/1‒3. vagy 18‒20/1‒4.Nem kötelező mindkét alkotó egy-egy művét tárgyalni. A stílusirányzatok megismerése során az elméleti ismeretek alapos tárgyalása helyett inkább a képzőművészeti kitekintésre, zenehallgatásra fordítsunk időt. | Ismerkedés az impresszionista és szecessziós stílusjegyekkel, költői kifejezőeszközökkel. Képzőművészeti kitekintés, zenehallgatás. | Impresszionizmus, szecesszió, metafora, megszemélyesítés, szinesztézia. |
| **8.** | „Itthon vagyok itt e világban” – Kosztolányi Dezső: *Boldog, szomorú dal* | A szöveg értelmezése, lehetséges olvasatok kialakítása.A munkafüzet feladatainak sorrendjét érdemes követni.Mf.: 16‒17/1‒3. | Ismerkedés az szecesszió stílusjegyeivel és költői kifejezőeszközökkel. Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése. | Költői kifejezőeszközök: képek, alakzatok. Ismétlés, halmozás, alliteráció, költői kérdés. Szecesszió.  |
| **9.** | „És csak csudálkozunk az életen!” – József Attila költészete„Húsz esztendőm hatalom”– József Attila: *Tiszta szívvel, Születésnapomra* | Ismerkedés József Attilával, költői életút, stílusjellemzők, versek.A számvetés és a lázadás motívumai, költői kifejezőeszközei.Mf.: 21/1‒2., 22‒24/1‒3. | Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.Önálló vélemény megfogalmazása. Összehasonlító elemzés.Digitális kompetenciák fejlesztése. | Expresszionizmus. Memoriter. |
| **10.** | Radnóti Miklós pályaképe„Messzeringó gyerekkorom világa” – Radnóti Miklós: *Nem tudhatom* *„Alszik a tábor” – Radnóti Miklós: Hetedik ecloga* | Radnóti Miklós jelentőségének és pályájának rövid megismerése.A hazaszeretet kifejeződése az irodalomban.Mf.: 27‒28/1‒6., 29‒30/1‒4.*A Hetedik ecloga választható szépirodalmi szöveg.* | Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.Önálló vélemény megfogalmazása. Ízlés fejlesztése, identitástudat kialakítása. | Memoriter.Ekloga műfaja, jellemzői. Az időmértékes verselés, hexameter. |
| **11.** | Összefoglalás I.: Magyar irodalom a 20. század első felében | Tanult művek, szerzők, fogalmak áttekintése, összefoglalása.Közös munka és csoportmunka a munkafüzet feladatainak felhasználásával.Mf.: 31‒32/1‒3. | Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.Gondolkodási, logikai és szociális készségek fejlesztése.Digitális írástudás fejlesztése.Kommunikációs készségek fejlesztése.  | Lásd a tematikus egység egyes részeinél! |
| **12.** | Összefoglalás II. Szövegértelmezési és szövegalkotási gyakorlatok | A témával kapcsolatos gondolatok megfogalmazása valamely adott műfajban (pl. beszámoló, levél, tudósítás). Írások felolvasása, közös véleményezése. | Írásbeli és szóbeli kommunikációs készségek fejlesztése, stiláris, nyelvhelyességi és helyesírási ismeretek elmélyítése.Tanulási és gondolkodási készségek fejlesztése. | - |
| **13.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegalkotási feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás, helyesírás, nyelvhelyesség, kifejezési készség; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlődésének mérése. | - |
| REGÉNYEK (REGÉNYEK A 20. SZÁZADI MAGYAR IRODALOMBÓL) |
| **14.** | Témazáró dolgozat javítása, értékelés.Regények a 20. századi magyar irodalomból | Annak felmérése, hogy ki milyen mélységben ismeri az elolvasásra feladott művet/műveket. A követező órák előkészítése annak érdekében, hogy a regényrészletek kontextusba ágyazottak, értelmezhetők legyenek.Reflektálás az olvasói élményre és a regényolvasás nehézségeire. (Ezt részletesen tárgyalja a tankönyv a 105‒106. oldalon, Szabó Magda regényénél.)Az epikai műfajokról tanultak felidézése. Annak előkészítése, hogy a továbbiakban azonosíthassák a tanult regény legfontosabb műfaji jellemzőit. | Feladatok helyes megoldása, problémák tisztázása, típushibák javítása.Gondolkodási, tanulási és szociális készségek fejlesztése.Az esztétikai érzék fejlesztése: az epikai művek kifejezőeszközei.Érzelmi intelligencia és szociális készségek fejlesztése.Társművészetek bevonása. | Epikai műnem, kis- és nagyepikai műfajok, kifejezőeszközök: történet, cselekmény, hely, idő, szereplők, jellemek.Olvasási stratégiák. |
| **15‒24.** | Regények a 20. századi magyar irodalomból  | Legalább két regény tárgyalását javasoljuk a közölt részletek alapján. Csak akkor várhatjuk el valamely mű egészének elolvasását, ha könnyebb nyelvezetű, rövidebb regényt választottunk. Egy egész regény elolvasása esetén viszont az összefüggések megértése önállóan is lehetségessé válik, ami sikerélményt, teljességélményt ad. Választhatók művek a tankönyvben kidolgozott három leckesor alapján, de a téma értelmezési keretein belül bármelyik mű helyettesíthető másikkal. Pl.: Móricz Zsigmond: *Árvácska*, vagy *Légy jó mindhalálig*, vagy Gárdonyi Géza: *A láthatatlan ember* vagy *Isten rabjai*, vagy Karinthy Frigyes, Márai Sándor, Szerb Antal, Móra Ferenc, Fekete István, Örkény István *(Tóték),* Déry Tibor *(Niki)* korábban nem tárgyalt műve. | Szövegértelmezési készségek.Esztétikai és erkölcsi ítélőképesség.Olvasási stratégiák. | A tárgyalt műveknél felmerülő releváns ismeretek. |
| ***Választható*** | *Szabó Magda: Abigél (regény)**„Ha egyszer újra béke lesz” – Szabó Magda: Abigél (részlet) Gina intézetbe kerül**„Vége a gyerekkornak, felnőttél, szegénykém” – Szabó Magda: Abigél (részlet) Hajda úr cukrászdájában* | *Ismerkedés az íróval, a regénnyel, a könyvben szereplő szövegrészletekkel. Értő és értelmező/kifejező hangos olvasás, néma olvasás gyakorlása.**Szöveg(ek) értelmezése, jellemzőinek vizsgálata.**Szövegértelmezési készség fejlesztése.**A háború, a búcsúzás, a szeretet, a gyermeki és felnőtt felelősségvállalás, hősiesség, áldozatvállalás irodalmi kifejeződései.**A szöveg(ek) feldolgozása a tankönyv és a munkafüzet feladatainak felhasználásával.**Tk.: 101/1‒7., Mf.: 50‒53/1‒5.* | *A regényolvasás előkészületeinek és technikáinak elsajátítása: szótár, jegyzetek, memória és rekonstrukciós képesség.**Szövegértelmezési készség fejlesztése.**Szociális és kommunikációs készségek fejlesztése.**Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.**Kapcsolódási pontok a társművészetekkel (Abigél tévéfilm).* | *Történet, cselekmény, hely, idő, szereplők, jellemek a regényben.* |
| ***Választható*** | *Tamási Áron: Ábel a rengetegben (regény)**„most az eget is megnéztem” – Tamási Áron: Ábel a rengetegben (részletek)* | *Ismerkedés az íróval, a regénnyel, a könyvben szereplő szövegrészletekkel. Értő és értelmező/kifejező hangos olvasás, néma olvasás gyakorlása.**Szöveg(ek) értelmezése, jellemzőinek vizsgálata.**Szövegértelmezési készség fejlesztése.**A humor, nyelvi játék irodalmi kifejeződései, a székely népnyelv jellegzetes fordulatainak megismerése.**A szöveg(ek) feldolgozása a tankönyv és a munkafüzet feladatainak felhasználásával.**Mf.: 54‒56/1‒7., 57‒59/1‒7.* | *Szövegértelmezési készség fejlesztése.**Szociális és kommunikációs készségek fejlesztése.**Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.**Kapcsolódási pontok a társművészetekkel (Ábel a rengetegben, 1994 – film).* | *Fejlődés- vagy nevelődési regény. Élőbeszédszerűség, nyelvi humor.**Történet, cselekmény, hely, idő, szereplők, jellemek a regényben.* |
| ***Választható*** | *Kertész Imre: Sorstalanság (regény)* *„az én életemről van szó” – Kertész Imre: Sorstalanság (részletek)*  | *Ismerkedés az íróval, a regénnyel, a könyvben szereplő szövegrészletekkel. Értő és értelmező/kifejező hangos olvasás, néma olvasás gyakorlása.**Szöveg(ek) értelmezése, jellemzőinek vizsgálata.**Szövegértelmezési készség fejlesztése.**Az irónia, a visszatekintő elbeszélés jellemzőinek megismerése.**A szöveg(ek) feldolgozása a tankönyv és a munkafüzet feladatainak felhasználásával.**Mf.: 60‒62/1‒5., 63‒64/1‒4.* | *Szövegértelmezési készség fejlesztése.**Szociális és kommunikációs készségek fejlesztése.**A második világháborúról, a holokausztról, illetve a munkaszolgálatokról tanult történelmi ismeretek felidézése.**Elmondhatatlanság, megérthetetlenség viszonylagossága.* *Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.**Kapcsolódási pontok a társművészetekkel (Sorstalanság, 2005 – film).* | *Irodalmi Nobel-díj.* *Irónia, visszatekintő elbeszélésmód.* *Történet, cselekmény, hely, idő, szereplők, jellemek a regényben.* |
| **25‒26.** | **Összefoglalás** | Tanult művek, szerzők, fogalmak áttekintése, összefoglalása.Közös munka és csoportmunka a tankönyv és a munkafüzet feladatainak felhasználásával.Tk.: 147/1‒10., Mf.: 67‒69/1‒5. | Gondolkodási, logikai és szociális készségek fejlesztése.Digitális írástudás fejlesztése.Kommunikációs készségek fejlesztése.  | Lásd a tematikus egység egyes részeinél! |
| **27.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegalkotási feladatokat, rákérdez a tanult fogalmakra, és méri a memoriterek elsajátításának szintjét is.Kreatív szövegalkotás: az olvasott művek szereplőinek megszólaltatása vagy a témával kapcsolatos gondolatok megfogalmazása valamely adott műfajban (pl. beszámoló, levél, tudósítás).  | Olvasás, az írott szöveg megértése; írás, szövegalkotás, helyesírás, nyelvhelyesség, kifejezési készség; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlődésének mérése.Beleélőképesség.  | - |
| MAGYAR IRODALOM A 20. SZÁZAD MÁSODIK FELÉBEN ÉS NAPJAINKBAN |
| **28.** | Témazáró dolgozat javítása, értékelésMagyar irodalom a 20. század második felében és napjainkban. „mindenki szem a láncban” – Illyés Gyula: *Egy mondat a zsarnokságról* | Olvassuk el közösen a legjobb fogalmazásokat!Magyar irodalom a 20. század második felében. Témák, irányzatok, szereplők.A kiegészítő anyagként megjelölt leckék helyett fordíthatunk több időt a kötelezőekre, vagy az összefoglalásra, ismétlésre, dolgozat előtti gyakorlásra.A versszöveg értelmezése, lehetséges olvasatok kialakítása.A munkafüzet feladatainak sorrendjét érdemes követni.Mf.: 33‒35/1‒5. | Feladatok helyes megoldása, problémák tisztázása, típushibák javítása.Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.Történelmi párhuzam – az 50-es évek Magyarországa. A zsarnokság értelmezése – nézőpontváltásokkal. Gondolkodási és vitakészség fejlesztése. | Költői kifejezőeszközök: képek, alakzatok. Versmondat. |
| **29.** | „Tanuld meg szivedet olvasni” – Weöres Sándor költészete„És az a csönd úgy kiabál” – Weöres Sándor: *Hazatérés*  | Weöres Sándor pályájának, verseinek, költői jellegzetességeinek rövid megismerése.Ismerkedés a szöveggel. Mf.: 36‒37/1‒6. | Műértelmezés gyakorlása, csoportmunka.Szociális és kommunikációs készségek fejlesztése. | Szerepvers, zeneiség, versformák, alakzatok, modalitás. |
| ***Kiegészítő anyag*** | *Pilinszky János költészete**„s messze elhajítja” – Pilinszky János: Egy szenvedély margójára* | *Pilinszky János jelentőségének és pályájának rövid áttekintése.**Ismerkedés a szöveggel. Ismerkedés a kifejezett életérzéssel.**Mf.: 38/1‒5.* | *Csoportmunka, egyéni feladatok, közös munka váltogatása. Elmélyülés a szövegben, jellemzőivel való ismerkedés.**Attitűd és kifejezőeszközök kapcsolatának tanulmányozása.**Szociális és kommunikációs készségek fejlesztése.* | *Költői kifejezőeszközök, alakzatok, modalitás. Paradoxon, allegória.* |
| ***Kiegészítő anyag*** | *„Lángot ki lehel deres ágra?” – Nagy László: Ki viszi át a Szerelmet* | *Ismerkedés Nagy László költő egyéniségével. A szenvedély költői megnyilatkozásai.* *Mf.: 39/1‒3.* | *Hangos és néma olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.* *Költői eszközök felismerése, azonosítása.* *Összehasonlító elemzések.**Nyelvi és helyesírási készségek fejlesztése.* | *Költői kifejezőeszközök, alakzatok, modalitás. Szimbólum, asszociáció, fokozás. Ars poetica.* |
| **30‒32. vagy** **33‒35.** | Kortárs szerzők művei | Legalább két kortárs szerző jellemző művének (műveinek) tárgyalását javasoljuk.Választhatók szerzők és művek a tankönyvben kidolgozott négy lecke alapján, de a téma értelmezési keretein belül bármely szerző helyettesíthető másikkal. A választáshoz kiváló támpontot ad a Digitális Irodalmi Akadémia (<https://pim.hu/hu/dia>), ahol a művek is hozzáférhetők. | Szövegértelmezési készség.Esztétikai és erkölcsi ítélőképesség. |  |
| ***Választható*** | *„S forgok e vásár görgetegén” – Lackfi János: Lavina-dal* | *Ismerkedés Lackfi János versével. A szöveg feldolgozása, illetve összevetése Kosztolányi Dezső Boldog, szomorú dal című versével a munkafüzet feladatai mentén.**Mf.: 40‒41/1‒6.* | *Csoportmunka, egyéni feladatok, közös munka váltogatása. Elmélyülés a szövegben, jellemzőivel való ismerkedés.**Költői eszközök felismerése, azonosítása.**Összehasonlító elemzés.**Nyelvi és helyesírási készségek fejlesztése.* | *Költői kifejezőeszközök, alakzatok. Számvetés, felidézés.* |
| ***Választható*** | *„mint megkopott legendák” – Kovács András Ferenc: Erdélyi töredék* | *A szöveg értelmezése a munkafüzet feladatainak felhasználásával.**Mf.: 42*‒*43/1*‒*3.* | *A költészeti hagyomány felidézésének lehetőségei. A töredékesség kifejezésének költői eszközei.**Összehasonlító elemzések.**Képzőművészeti párhuzamok (torzók).**Tanulási és gondolkodási készségek fejlesztése.* | *Költői kifejezőeszközök, alakzatok. Felidézés, utópia.* |
| ***Választható*** | *„milyen világba bújhat el” – Jónás Tamás: Lassuló zuhanás* | *Ismerkedés a szöveggel. Szövegértelmezés, olvasatok kialakítása. Egyéni és közös munka.**Mf.: 44/1‒3.* | *Az értő olvasás bizonyítása feladatmegoldással. Idő- és értékszembesítés – szegénység, gyermek – felnőtt.**Gondolkodás, véleményformálás, a hátrányos helyzetről és a tanulási kudarcok lehetséges összefüggéseiről az iskolában.**Érzelmi intelligencia, önismeret fejlesztése.* | *Költői kifejezőeszközök, alakzatok. Paradoxon, ismétlés, központozás hiánya.* |
| ***Választható*** | *„egy gyerek nem ért semmit” – Kukorelly Endre: 1956* | *Ismerkedés a szöveggel. Szövegértelmezés, olvasatok kialakítása. Egyéni és közös munka a munkafüzet feladatainak feldolgozásával.**Mf.: 45‒46/1‒7.* | *Egy gyermek visszaemlékezései 1956-ra – nézőpontok, viszonylagosság, hitelesség.**A forradalom történelmi eseményeinek felidézése.**Társművészetek bevonása (pl. film).**Érzelmi intelligencia és szociális készségek fejlesztése.* | *Költői kifejezőeszközök, alakzatok.*  |
| **33‒36.** **vagy** **36.** | Összefoglalás: Magyar irodalom a 20. század második felében és napjainkban. | Tanult művek, szerzők, fogalmak áttekintése, összefoglalása.Közös munka és csoportmunka a tankönyv és a munkafüzet feladatainak felhasználásával.Tk.: 98/1‒10., Mf.: 47‒49/1‒4. | Gondolkodási, logikai és szociális készségek fejlesztése.Digitális írástudás fejlesztése.Kommunikációs készségek fejlesztése.  | Lásd a tematikus egység egyes részeinél! |
| **37.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegalkotási feladatokat, illetve rákérdez a tanult fogalmakra, ismeretekre. | Olvasás, az írott szöveg megértése; írás, szövegalkotás, helyesírás, nyelvhelyesség, kifejezési készség; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlődésének mérése. | - |
| REGÉNYEK (IFJÚSÁGI VAGY SZÓRAKOZTATÓ REGÉNYEK) |
| **38‒44.** | Témazáró dolgozat megbeszéléseNagyepikai alkotás az ifjúsági és/vagy a szórakoztató irodalom köréből – egy magyar vagy világirodalmi regény | Ezen vagy egy későbbi órán történjen a témazáró dolgozat értékelése és javítása.Lehetőleg egy teljes regény vagy két regényrészlet-sorozat elemzése. A fejezet célja a tanulók érdeklődésére számot tartó olvasmányon keresztül a motiváció felkeltése vagy fokozása, olvasási igények, szokások kialakítása.A tankönyvben kidolgozottak mellett vagy helyett más szerzők művei is választhatók. A választáshoz támogatást nyújt pl. olvasas.opkm.hu gyermekirodalom.hu stb. | Feladatok helyes megoldása, problémák tisztázása, típushibák javítása.Olvasási motiváció fokozása, olvasási stratégiák. |  |
| ***Választható*** | *J. R. R. Tolkien: A Gyűrűk Ura (regény)* *A Gyűrű Szövetsége: A Tanács című fejezet*  | *Projektmunka a tankönyv feladatsora alapján.**Tk.: 246‒254.* | *Csoportmunka. Kommunikációs készségek fejlesztése. Saját vélemény megfogalmazása, érvelés.**A tündérmeséről és a mítoszokról tanult ismeretek felidézése.**Társművészetek bevonása (A Gyűrű Szövetsége, 2001 – film).* | *Fantasy vagy fantasztikus irodalom.*  |
| ***Választható*** | *Rejtő Jenő: Az előretolt helyőrség (regény)* *„Maga talán művész?” – Rejtő Jenő: Az előretolt helyőrség (részlet)*  | *Ismerkedés az íróval, a regénnyel, a könyvben szereplő szövegrészlettel. Értő és értelmező/kifejező hangos olvasás, néma olvasás gyakorlása.**Szöveg értelmezése, jellemzőinek vizsgálata.**Szövegértelmezési készség fejlesztése.**A szöveg feldolgozása a tankönyv és a munkafüzet feladatainak felhasználásával.**Mf.: 65‒66/1‒5.* | *Szövegértelmezési készség fejlesztése.**Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.**A humor, groteszk, karikatúra esztétikai minőségei.* | *Bűnügyi és kalandregény.* *Humor, groteszk, karikatúra.* *Történet, cselekmény, hely, idő, szereplők, jellemek a regényben.* *A képregény.* |
| **45.** | Olvasmányajánló | A részletek alapján tárgyalt regények egészéről hallgassuk meg azok beszámolóját, akik azokat végigolvasták.Azok a tanulók, akik erre vállalkoznak, fogalmazzanak meg ajánlásokat társaik számára, milyen regényeket érdemes még elolvasniuk. A társak javaslata hatásosabb lehet a tanárénál. A házi olvasmány mellett a közösen kiválasztott és az egymás tanácsai alapján választott („kölcsönös”) olvasmányok jelentősen javítják az olvasási motivációt. A gyakorlottabb olvasók pedig közösségi igazolást, presztízst szerezhetnek jó ajánlásaikkal. A *Romeo és Júlia* elolvasásának vagy megtekintésének előkészítése. Ha nincs módunk színházban vagy legalább felvételről megnézni a darabot, akkor felolvasását a korábbi (epikus műveknél megszokott) módon készítsük elő! | Szóbeli szövegek alkotása: élményszerű előadás, beszámoló olvasott epikus műről, saját vélemény megfogalmazása, részvétel tanulócsoportban folyó beszélgetésben.Tartalom összefoglalása, lényegkiemelés készsége. Élményszerű, szuggesztív élőbeszéd képességének fejlesztése.Társas kapcsolatok fejlesztése. | Olvasási stratégiák. |
| KISEPIKAI ALKOTÁSOK |
| **46‒53.** | Kisepikai alkotásokA műfaji ismeretek felidézése | Az epikáról eddig tanultak felelevenítése, az új ismeretek előkészítése.A kisepikai műfajok fogalmának előzetes tisztázása. Annak előkészítése, hogy a továbbiakban azonosíthassák a tanult művek legfontosabb műfaji jellemzőit.A Karinthy-szemelvényen kívül legalább még két kisepikai alkotás tárgyalását javasoljuk. Választhatók szerzők és művek a tankönyvben kidolgozott öt lecke alapján, de a téma értelmezési keretein belül bármely szerző vagy mű helyettesíthető másikkal, különösen a nyugatosok műveinek köréből.  | Gondolkodási, tanulási és szociális készségek fejlesztése.Az esztétikai érzék fejlesztése: az epikai művek jellemzői.Érzelmi intelligencia és szociális készségek fejlesztése.Társművészetek bevonása. | Epikai műnem, kis- és nagyepikai műfajok. Az epikai művek jellemzői: történet, cselekmény, hely, idő, szereplők, jellemek. |
| **47.** | Karinthy Frigyes: *Tanár úr kérem* (humoreszk)„Bejárat a negyedik végtelenbe” – Karinthy Frigyes: *Tanár úr kérem* (részletek)  | Ismerkedés az íróval, a könyvben szereplő szövegrészletekkel. Értő és értelmező/kifejező hangos olvasás, néma olvasás gyakorlása.Szöveg értelmezése, jellemzőinek vizsgálata.Szövegértelmezési készség fejlesztése.A humoreszk jellemzőinek megismerése.A szöveg feldolgozása a tankönyv és a munkafüzet feladatainak felhasználásával.Mf.: 70/1‒3. | Szövegértelmezési készség fejlesztése.Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.Gondolkodás, véleményformálás a hátrányos helyzetről és a tanulási kudarcok lehetséges összefüggéseiről az iskolában.A humoreszk jellemzői. | Humoreszk. Történet, cselekmény, hely, idő, szereplők, jellemek a műben.  |
| ***Választható*** | *Örkény István: Ballada a költészet hatalmáról (novella)**„Megvan az utolsó négy sor” – Örkény István: Ballada a költészet hatalmáról*  | *Ismerkedés az íróval, a novellával. Értő és értelmező/kifejező hangos olvasás, néma olvasás gyakorlása.**Szöveg értelmezése, jellemzőinek vizsgálata.**Szövegértelmezési készség fejlesztése.**Az egyperces novella és a ballada műfajának, valamint a groteszk esztétikai minőség jellemzőinek megismerése.**A szöveg feldolgozása a tankönyv és a munkafüzet feladatainak felhasználásával.**Mf.: 71‒72/1‒5.* | *Szövegértelmezési készség fejlesztése.**Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.**Gondolkodás, véleményformálás a művészetnek, a költészetnek az ember életében betöltött szerepéről, erejéről.**A groteszk esztétikai minőség.* | *Novella, ballada, egyperces. Groteszk.* *Történet, cselekmény, hely, idő, szereplők, jellemek a novellában.*  |
| ***Választható*** | *Slavomir Mrozek: Az őrangyal (novella)**„Ott állt az angyal tehetetlenül” – Slavomir Mrozek: Az őrangyal*  | *Ismerkedés az íróval, a novellával. Értő és értelmező/kifejező hangos olvasás, néma olvasás gyakorlása.**Szöveg értelmezése, jellemzőinek vizsgálata.**Szövegértelmezési készség fejlesztése.**Az abszurd esztétikai minőség jellemzőinek megismerése.**A szöveg feldolgozása a tankönyv és a munkafüzet feladatainak felhasználásával.**Mf.: 73/1‒4.* | *Szövegértelmezési készség fejlesztése.**Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.**Gondolkodás, véleményformálás a nevelés és az erőszaknak a nevelésben betöltött szerepéről.**Az abszurd.* | *Novella. Abszurd.* *Történet, cselekmény, hely, idő, szereplők, jellemek a novellában.*  |
| ***Választható*** | *Lázár Ervin: A szökés (novella)**„Ragyog sárgán a ház homloka” – Lázár Ervin: A szökés* | *Ismerkedés az íróval, a művel. Értő és értelmező/kifejező hangos olvasás, néma olvasás gyakorlása.**Szöveg értelmezése, jellemzőinek vizsgálata.**Szövegértelmezési készség fejlesztése.**A szöveg feldolgozása a tankönyv és a munkafüzet feladatainak felhasználásával.**Mf.: 74/1‒5.* | *Szövegértelmezési készség fejlesztése.**Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés.**Gondolkodás, véleményformálás a családnak és az otthon szerepének a gyermek személyiségfejlődésében betöltött szerepéről. Érvelés a gyermekkor és felnőtté válás kérdéseiről a jelen és megelőző olvasmányélmények alapján.* *Összehasonlító elemzések.* | *Novella.**Történet, cselekmény, hely, idő, szereplők, jellemek a műben.*  |
| **54.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegalkotási feladatokat, illetve rákérdez a tanult fogalmakra, ismeretekre.A szövegalkotás lehet kreatív jellegű, pl. valamely olvasott mű szereplőjének megszólaltatása.  | Olvasás, az írott szöveg megértése; írás, szövegalkotás, helyesírás, nyelvhelyesség, kifejezési készség; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlődésének mérése. |  |
| DRÁMAI MŰFAJOK |
| **55.** | Témazáró dolgozat megbeszéléseDrámai műfajok | Olvassuk el közösen a jól sikerült fogalmazásokat!A drámáról, illetve a komédiáról eddig tanultak felelevenítése, az új ismeretek előkészítése.A tragédia műfaji jellemzőinek megismerése.Mf.: 77‒78/1‒3.  | Feladatok helyes megoldása, problémák tisztázása, típushibák javítása. Önkorrekciós képesség.Gondolkodási, tanulási és szociális készségek fejlesztése.Az esztétikai és erkölcsi érzék fejlesztése. Csoportos gyűjtőmunkával az együttműködési készség fejlesztése. | Dráma. Tragédia és komédia.  |
| **56‒60.** | William Shakespeare: *Romeo és Júlia* (tragédia)„Szerelmem könnyű szárnyán” – William Shakespeare: *Romeo és Júlia*  | Az előzetesen már megismert művel az órákon mélyebben ismerkednek a tanulók, egyes részletek néma újraolvasásával, hangos felolvasásával vagy tanári felolvasással. Csoportmunkában meghatározzák a helyszínt, az időszakot, a szereplőket, azok tulajdonságait, a szereplők viszonyrendszerét, érdekeit és célkitűzéseit, az ok-okozati láncok felismerése után összefoglalják a cselekményt.A tragédia szövegének feldolgozása a tankönyv és a munkafüzet feladatainak felhasználásával.Mf.: 79/1‒3., 80/1‒3., 81/1‒3., 82‒84/1‒5.Dialógusok felolvasása párban.Megfilmesített változatban részlet(ek) megtekintése (pl. Zeffirelli).Más művészeti ágak adaptációi. | Az irodalmi művek megértése, értelmezése. A szereplők azonosítása, az elbeszélő azonosítása, az idő és a tér megjelölt elemeinek azonosítása, az elbeszélés módjának megértése. Az ok-okozati láncok felismerése. Szóbeli szövegek alkotása: részvétel a közös beszélgetésben, vitában. Saját vélemény megfogalmazása, megvédése érvekkel, pl. házasság, szerelem, családi, társadalmi korlátok, elvárások, boldogság, vagy véletlen-e a véletlen témákban.Erkölcsi érzék és ízlés fejlesztése.Önismeret fejlesztése. | Tragédia. Konfliktus. Bonyodalom, szereplők jelleme. |
| **61.** | DrámajátékvagyAdaptációk megismerése, értékelése | A dráma sajátos kommunikációs helyzeteinek újrajátszása, alternatív megoldások keresése.Az adaptációk sajátos művészi nyelvének összehasonlítása az irodalmival. | Kommunikációs és szociális készségek fejlesztése.Erkölcsi ítélőképesség fejlesztése.  |  |
| MOZGÓKÉPKULTÚRA ÉS MÉDIAISMERET |
| **62‒63.** | Mozgóképkultúra és médiaismeretTörténet és elbeszélés a mozgóképenBeállítás és jelenet | A fotóról, filmről, médiáról meglévő formális, illetve informális ismeretek felelevenítése, az új ismeretek előkészítése.A mozgókép eszközei és lehetőségei a történetmesélésben.A téma megismerése a tankönyv és a munkafüzet feladatainak felhasználásával.Mf.: 85‒86/1‒3. | A mozgókép eszközei és lehetőségei a történetmesélésben.Gondolkodási, tanulási és szociális készségek fejlesztése.Az esztétikai és erkölcsi érzék fejlesztése. Csoportos gyűjtőmunkával az együttműködési készség fejlesztése.A történet és elbeszélés lehetőségeinek összevetése az irodalom és a mozgókép eszközeivel. | Narráció, szerkezet. |
| **64.** | Médiaszövegek rendszerezése 1.Mozgóképi szöveg és televíziós műsorDokumentum és fikció | A mozgóképi szövegekkel és a televíziós műsorokkal kapcsolatos formális, illetve informális ismeretek felelevenítése, az új ismeretek előkészítése.A mozgóképi és televíziós médiaműfajok megismerése. A tankönyv és a munkafüzet feladatainak felhasználásával.Mf.: 87/1‒4. | Mozgóképi és televíziós médiaműfajok. Dokumentum és fikció közötti különbségtétel – elméletben és a gyakorlatban.Gondolkodási, tanulási és szociális készségek fejlesztése.Csoportos gyűjtőmunkával az együttműködési készség fejlesztése.Érvelés, gondolkodás az alkotói szándék és a nézői elvárások közötti összefüggésekről, esetleges ellentmondásokról. | Mozgóképi szöveg és televíziós műsor. Dokumentum és fikció. |
| **65‒66.** | Médiaszövegek rendszerezése 2.Sajtóműfajok | Az írott sajtóval kapcsolatos formális, illetve informális ismeretek felelevenítése, az új ismeretek előkészítése.A tényközlő (objektív) és véleményközlő (szubjektív) sajtóműfajok megismerése.  | Tényközlő (objektív) és véleményközlő (szubjektív) sajtóműfajok megismerése. Hír, hírérték, tudósítás, riport, publicisztika, jegyzet, kritika, recenzió, esszé írása, gyakorlása.Gondolkodási, együttműködési és szociális készségek fejlesztése.Az esztétikai és erkölcsi érzék fejlesztése.  | Tényközlő (objektív) és véleményközlő (szubjektív) sajtóműfajok. Hír, hírérték, tudósítás, riport, publicisztika, jegyzet, kritika, recenzió, esszé. |
| **67‒68.** | A média nyelve, médiaszövegek értelmezése | A kommunikáció és a tömegkommunikáció folyamatának és tényezőinek megismerése. A tömegkommunikáció műsortípusainak, a történetmesélés, valamint a manipuláció eszközeinek megismerése. A tankönyv és a munkafüzet feladatainak felhasználása.Mf.: 88/1. | Gondolkodási, együttműködési, tanulási és szociális készségek fejlesztése.Az esztétikai és erkölcsi érzék fejlesztése. Véleményformálás, érvelés, gyűjtőmunkák az alábbi témákban: Kell-e tanulni a tévénézést? Egyezményesek-e a képi jelek? Van-e lehetőség a visszacsatolásra a tömegkommunikációban? Történetjavaslat és valóság – hitelesség és értelmezési keretek. Sztereotípiák és manipuláció stb. | Kommunikáció, szituáció, szövegösszefüggés, kontextus. Tömegkommunikáció. Műsortípus, szerializáció, sztereotípia, reprezentáció, manipuláció.  |
| **69.** | Összefoglalás: Mozgóképkultúra és médiaismeret | Tanult fogalmak, ismeretek áttekintése, összefoglalása.Közös munka és csoportmunka a tankönyv feladatainak felhasználásával.Tk.: 228/1‒2. | Gondolkodási, logikai és szociális készségek fejlesztése.Digitális írástudás fejlesztése.Kommunikációs készségek fejlesztése.  | Lásd a tematikus egység egyes részeinél! |
| ÉV VÉGI ÖSSZEFOGLALÁS |
| **70.**  | Év végi összefoglalás | A feldolgozott olvasmányok élményének felidézése, a tanult fogalmak rendszerezése. | Rendszerező képesség, memória, fogalomhasználat. |  |
| **71.**  | Az éves munka értékelése, osztályzatok lezárása | A közösen elvégzett munka értékelése. (Az egyéni értékelést ne a tanórán végezzük el, ott csak a közös munka legfőbb támaszainak mondjunk köszönetet.) | Reflexiós és önértékelés képességének fejlesztése.  |  |
| **72.** | Találkozás az élő irodalommal.Vagy Játékos irodalomóraVagyOlvasmányajánló  | Tanulmányi kiránduláshoz vagy színház-, mozilátogatáshoz, író-olvasó találkozóhoz kapcsolódó, irodalomhoz is köthető ismeretek és élmények feldolgozása.Azok a tanulók, akik erre vállalkoznak, fogalmazzanak meg ajánlásokat társaik számára, mit érdemes olvasniuk a nyári szünetben. A társak javaslata hatásosabb lehet a tanárénál. A házi olvasmány mellett a közösen kiválasztott és az egymás tanácsai alapján választott („kölcsönös”) olvasmányok jelentősen javítják az olvasási motivációt. A gyakorlottabb olvasók pedig közösségi igazolást, presztízst szerezhetnek jó ajánlásaikkal.  | Az ismeretek összekapcsolásának képessége, komplex gondolkodás, nyitottság, érdeklődés fokozása.Tartalom összefoglalása, lényegkiemelés készsége. Élményszerű, szuggesztív élőbeszéd képességének fejlesztése.Társas kapcsolatok fejlesztése.Olvasási stratégiák. Olvasási motiváció fokozása. | Kapcsolódó ismeretanyag. |